和翟忠惠游焦山
作者：蔡肇
朝代：宋

paragraphs: 吾聞海中之山名黛輿，八紘九野水所輸。
沙痕蕝石記千古，堯水滔天才一濡。
西潴七澤並淮湖，南傾百粵包荆舒。
孤根不畏波浪沒，正氣自有神明扶。
火輪纔升水鶴唳，地籟所作江㹠噓。
佳氣鬰鬰崖不枯，華堂五丈安方裾。
魚山清梵吼螺唄，水師絕叫訶龜魚。
山靈護法踴車象，石叟衄敵峻隈隅。
可憐蠻觸戰左右，始信婦姑勃空虛。
大千共此華藏海，比邱無一鍼鋒居。
君詩文采炳於菟，我行稽留類賈胡。
何時妙語對竹榻，清夜柏子燃銅爐。
卓錐之地雖亦無，安用更求無價珠。